**Ira Susanna Hammermann** (s. 1967) on suomalainen televisiojuontaja, joka esiintyi uudella MTV3-kanavalla sen aloittaessa vuoden 1993 alusta ja jatkoi eri ohjelmien juontajana läpi 1990-luvun. Hän palasi juontotehtäviin vuonna 2018 Yle Fem -kanavan ruotsinkielisessä ohjelmasarjassa *Toivomus*.

Elämä ja ura
------------

Hammermann varttui kunnaneläinlääkäri Jakob "Jackie" Hammermannin (1928–1977) perheessä Elimäellä, mutta menetti isänsä ollessaan vasta yhdeksänvuotias. Sen jälkeen hänen yksinhuoltajaksi jäänyt 31-vuotias äitinsä muutti kahden tyttären kanssa Helsinkiin. Hammermannin isän isä oli aikoinaan paennut Suomeen Venäjän vallankumouksen pyörteistä, ja äidin suvun isoisä oli puolestaan kotoisin Valko-Venäjältä ja isoisän äiti Ukrainasta.

Ira Hammermann kävi Lauttasaaren yhteiskoulun, opiskeli sitten kasvatustiedettä ja oli mukana Helsingin juutalaisen seurakunnan Hazamir-kuorossa. Sen revyyesitystä katsomaan tullut televisiokonkari Pertsa Reponen kiinnitti huomionsa esitystä juontavaan Hammermanniin ja pyysi tätä pian aloittavan uuden MTV3-kanavan koekuvauksiin ja viihdepäällikkö Päiviö Pyysalon juttusille. Ensimmäinen tv-esiintyminen tapahtui kesällä 1992 kahden tunnin suorassa lähetyksessä Pori Jazz -festivaaleilta, ja vuodenvaihteen suuren kanavauudistuksen alla Hammermann oli yksi MTV:n kuusi tuntia kestäneiden "kanavanvaihtajaisten" juontajista. Myöhemmin hän juonsi yhdessä Pekka Karhuvaaran kanssa lauantai-illan *Matkalle maailman ympäri* -kilpailuohjelmaa ja *Musta-Pekka*-nimistä talk show’ta sekä muun muassa *Telvis*-gaalaa ja *Syksyn säveltä*.

Hammermann avioitui vuonna 1995 Johan Frimanin kanssa. Vuonna 2006 Hammermann jäi yritysjohtaja-aviomiehensä ulkomaantyön takia kotiäidiksi huolehtimaan kahdesta lapsestaan, mutta palasi syksyllä 2018 televisioon 50 vuoden iässä juontamaan Yle Fem -kanavan ruotsinkielistä *Toivomus*-haastatteluohjelmaa (ruots. *En önskan*). Gumbostrandin Konst och Form -taidekeskuksessa Sipoossa kuvatun sarjan haastateltavina suomenruotsalaisia ja muita ruotsin kielen hallitsevia julkisuuden henkilöitä.

*Toivomus* lopetettiin neljän tuotantokauden ja 40 jakson jälkeen, ja sen jälkeen Ira Hammermann on muun muassa osallistunut Ukrainan sodasta kärsivien avustushankkeisiin Espoossa.

Lähteet
-------

1. 1 2  Minkä maalainen Ira Hammermannin isä oli ja onko hänen äitinsä suomalainen? *Kysy kirjastonhoitajalta*.  30.4.2022. Viitattu 27.3.2024.
2. ↑  Lauhio, Eveliina: Kun isä kuoli, juontaja Ira Hammermann sairastui jo lapsena reippauteen.  *Seura*, 27.11.2020.  Otavamedia. Artikkelin verkkoversio. Viitattu 27.3.2024.
3. 1 2  Talvitie, Liisa: Ira Hammermann kohtasi tulevan puolisonsa, koska Jukka Puotila teki virheen.  *Me Naiset*, 31.1.2023. Artikkelin verkkoversio. Viitattu 27.3.2024.
4. 1 2  Vatka, Miia: Suosikkijuontaja Ira Hammermann jätti Ylen – auttaa nyt Ukrainan pakolaisia *Iltalehti*.  16.6.2022. Viitattu 27.3.2024.
5. ↑  Hytönen, Mattiesko: Kiitos herravihasta, vanha kouluni.  *Helsingin Sanomat*, 23.4.1995, s. 66. Näköislehti (maksullinen).
6. 1 2  Kirssi, Elina: Muistatko 90-luvun suosikkijuontaja Ira Hammermannin? Nousi kuoroesityksestä tv-tähdeksi – katosi lähes 20 vuodeksi kotiäidiksi *Iltalehti*.  25.7.2019. Viitattu 27.3.2024.
7. ↑  *Musta-Pekka* Elonet.
8. ↑  Ollikainen, Tarja: Muistatko Ira Hammermannin? 90-luvun suosittu kaunotar palaa tv-ruutuun – kertoo nyt, miksi katosi julkisuudesta *Ilta-Sanomat*.  9.10.2018. Viitattu 27.3.2024.
9. ↑  Avola, Pertti: Toivomus on tyylikäs ohjelmasarja – Toimittaja Ira Hammermann haastattelee vieraitaan ilman kikkailua *Seura*.  29.08.2021. Viitattu 27.3.2024.
10. ↑  Uotinen, Jenni: Tänään tv:ssä: Saska Saarikoski ei koskaan oppinut tuntemaan kuuluisaa isäänsä *Iltalehti*.  30.8.2020. Viitattu 27.3.2024.

Aiheesta muualla
----------------

* Ira Hammermann Juontajat.fi-sivustolla